text: Yderområderne skal styrkes
  08 september 2015 kl. 12.56
  Med en ny rapport forsøger landsforeningen Danmark på Vippen at råbe folketingspolitikerne op for at styrke yderområderne.
  Der er brug for handling nu, hvis Danmarks yderområder skal overleve.
  Sådan lyder konklusionen i en ny rapport, som landsforeningen Danmark på Vippen står bag.
  - Det er ikke bare et råb om akut hjælp, men et forsøg på at dreje Danmark i en anden retning, siger borgmester i Sønderborg Kommune, Erik Lauritzen (S), som sidder med i foreningens bestyrelse.
  Rapporten med titlen "Et Danmark i balance er et rigere Danmark" er udarbejdet i samarbejde med en række af landets førende forskere på området. Den overordnede anbefaling i hvidbogen er, at Folketinget vedtager en langsigtet, politisk vision, der skal sikre mere lige vilkår for bosætning og udvikling i alle områder af landet.
  - Vi vil have Folketinget til at udarbejde en egentlig politik for yderområderne. Ujævnhederne skal udlignes, så vi kan få frigivet det store potentiale, der er ude i lokalsamfundene, siger Erik Lauritzen til TV SYD.
  Ud over Sønderborg, er også Varde og Esbjerg kommuner repræsenteret i landsforeningen Danmark på Vippen.
  